Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 70/221/ΕΟΚ του Συμβουλίου, περί προσεγγίσεως των νομοθεσιών των κρατών μελών που αναφέρονται στις δεξαμενές υγρών καυσίμων και στις διατάξεις οπίσθιας προφυλάξεως των μηχανοκινήτων οχημάτων και των ρυμουλκούμενων τους»

(98/C 407/11)

Στις 15 Μαΐου 1998, και σύμφωνα με το άρθρο 100Α της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα βιομηχανίας εμπορίου βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 8 Ιουλίου 1998 με βάση την εισηγητική έκθεση του κ. Bagliano.

Η Οικονομική και Κοινωνική Επιτροπή κατά την 357η σύνοδο ολομέλειάς της, συνεδρίαση της 9ης Σεπτεμβρίου 1998, υιοθέτησε με 112 ψήφους υπέρ και 2 κατά, την ακόλουθη γνωμοδότηση.

1. Εισαγωγή

1.1. Η οδηγία 70/221/ΕΟΚ, της 20 Μαρτίου 1970 () που τροποποιήθηκε τελευταία από την οδηγία 97/19/ΕΚ της 18 Απριλίου 1997 (), αφορά τις δεξαμενές υγρών καυσίμων, εξαιρουμένων των δεξαμενών αέριων καυσίμων που χρησιμοποιούνται για την προώθηση των μηχανοκίνητων οχημάτων.

Η εν λόγω οδηγία περιλαμβάνει επίσης και διατάξεις για την «οπίσθια προφύλαξη», κυρίως των εμπορικών οχημάτων με σκοπό τον περιορισμό των ζημιών σε περίπτωση κατά την οποία ένα επιβατικό όχημα συγκρουσθεί στο πίσω μέρος ενός εμπορικού οχήματος.

1.2. Όσον αφορά τις δεξαμενές και μόνο, οι τεχνικές προδιαγραφές της οδηγίας αφορούν κυρίως τα εξής:

α) τη στεγανότητα της ίδιας της δεξαμενής,

β) την αντοχή στη διάβρωση,

γ) την προστασία σε περίπτωση προσκρούσεως ή ανατροπής.

1.3. Οι προδιαγραφές αυτές είχαν διατυπωθεί την εποχή της αρχικής οδηγίας 70/221/ΕΟΚ κατά τρόπο γενικό χωρίς ακριβείς ενδείξεις για τις μεθόδους δοκιμής που έπρεπε να υιοθετηθούν για την εξακρίβωση της συμμόρφωσης των δεξαμενών. Για το λόγο αυτό, οι τεχνικές υπηρεσίες των τότε κρατών μελών της Κοινότητας προέβησαν σε ερμηνείες του κειμένου της οδηγίας, ούτως ώστε να εξασφαλισθεί ο ενιαίος χαρακτήρας των αποφάσεων των διαφόρων διοικήσεων κατά την φάση της εγκρίσεως τύπου. Οι εν λόγω ερμηνείες εφαρμόζονται ως σήμερα ελλείψει τροποποιήσεως της οδηγίας 70/221/ΕΟΚ που να τις περιλαμβάνει στο σώμα της οδηγίας. Οι επακόλουθες τροποποιήσεις, όπως η τροποποίηση που αναφέρθηκε (οδηγία 97/19/ΕΚ), περιελάμβαναν πράγματι μόνο τροποποιήσεις διοικητικού χαρακτήρα ή τροποποιήσεις σχετικά με την οπίσθια προφύλαξη.

1.4. Η σημερινή πρόταση οδηγίας, που τροποποιεί την οδηγία 70/221/ΕΟΚ, αποβλέπει στη διασάφηση των κενών που υφίστανται σχετικά με την διαδικασία δοκιμής. Εισάγει, επίσης, ειδικές δοκιμές για τις δεξαμενές που είναι κατασκευασμένες από πλαστικό υλικό και προσδιορίζει το νομικό πλαίσιο που θα επιτρέψει στην Επιτροπή να θεσπίσει τεχνικές προδιαγραφές για τις δεξαμενές που περιέχουν συμπιεσμένα αέρια καύσιμα προς χρήση των επιβατικών οχημάτων.

2. Κύρια σημεία της πρότασης της Επιτροπής

2.1. Η Επιτροπή προτείνει την τροποποίηση του πεδίου εφαρμογής της οδηγίας 70/221/ΕΟΚ με την επέκτασή της και στις δεξαμενές αέριων καυσίμων.

2.2. Οι τεχνικές προδιαγραφές αφορούν μόνο τις δεξαμενές υγρών καυσίμων υιοθετώντας τις προδιαγραφές του κανονισμού αριθ. 34 (), που εκπονήθηκε στο πλαίσιο της ΗE ()/HE της Γενεύης. Ο κανονισμός αυτός περιέχει όχι μόνο τις ερμηνείες που αναφέρθηκαν στο σημείο 1.3 και θεσπίστηκαν από τις τεχνικές υπηρεσίες των χωρών της ΕΚ για την εφαρμογή της οδηγίας 70/221/ΕΟΚ, αλλά επίσης και ειδικές προδιαγραφές για τις δεξαμενές που είναι κατασκευασμένες από πλαστικό υλικό.

2.3. Οι προβλεπόμενες δοκιμές επαλήθευσης περιλαμβάνουν τις δοκιμές υδραυλικής πίεσης, δοκιμές ανατροπής, δοκιμές αντοχής στην κρούση, και δοκιμές μηχανικής αντοχής και, για τις δεξαμενές από πλαστικό υλικό, δοκιμές διαρροής, αντοχής στην πυρκαγιά, και αντοχής σε υψηλές θερμοκρασίες.

2.4. Η Επιτροπή προτείνει να τεθούν σε ισχύ οι νέες αυτές διατάξεις:

- Από 1ης Οκτωβρίου 1999 για κάθε νέο τύπο οχήματος

- Από 1ης Οκτωβρίου 2000 για όλα τα νέα οχήματα.

3. Παρατηρήσεις και συμπεράσματα

3.1. Η ΟΚΕ θεωρεί ότι οι προτεινόμενες τροποποιήσεις είναι αναγκαίες και απαραίτητες δεδομένου ότι διασαφηνίζουν ένα τομέα (μεθοδολογία και διαδικασίες δοκιμής) που δεν ορίζονται σαφώς στην ισχύουσα οδηγία και για τον οποίο οι τεχνικές υπηρεσίες είχαν δώσει μία απάντηση με καθαρά πραγματιστικό τρόπο.

3.2. Από πολύ καιρό η αυτοκινητοβιομηχανία χρησιμοποιεί, επίσης, δεξαμενές από πλαστικό υλικό, κυρίως για τα επιβατικά αυτοκίνητα, διότι οι εν λόγω δεξαμενές εμφανίζουν διάφορα πλεονεκτήματα όπως αντοχή στην διάβρωση, δυνατότητα διαμορφώσεώς τους με βάση τον διαθέσιμο χώρο, καλύτερη αντοχή στις συγκρούσεις και ελαφρότητα. Κατέστη όμως επιτακτική ανάγκη η θέσπιση ειδικών προδιαγραφών για τις εν λόγω δεξαμενές προκειμένου να εξασφαλισθεί η τήρηση αυστηρών κριτηρίων ασφάλειας.

3.3. Η ΟΚΕ θεωρεί προς τούτο ότι οι επαληθεύσεις μηχανικής αντοχής και αντοχής στις συγκρούσεις, που εκτελούνται για την δεξαμενή ως χωριστό στοιχείο, οι οποίες προβλέπονται από την πρόταση τροποποίησης, πρέπει να είναι συμπληρωματικές δοκιμών προσομοίωσης της συμπεριφοράς του οχήματος κατά τα ατυχήματα. Η ΟΚΕ εκφράζει την ικανοποίησή της για το γεγονός ότι όσον αφορά τις δοκιμές μετωπικής συγκρούσεως (βλ. οδηγία 96/79/ΕΚ) () και τις πλευρικές συγκρούσεις (βλ. οδηγία 96/27/ΕΚ) () προβλέπονται ήδη, μεταξύ άλλων, και έλεγχοι των πιθανών απωλειών καυσίμου οι οποίες οφείλονται σε παραμορφώσεις του οχήματος.

3.4. Η πρόταση οδηγίας προβλέπει και μία δοκιμή πλήρους ανατροπής της δεξαμενής για την επαλήθευση της στεγανότητας. Μετά από την εκτέλεση μίας παρόμοιας δοκιμής, θεσπίζεται ότι η διαρροή του καυσίμου που περιέχεται στη δεξαμενή δεν πρέπει να υπερβαίνει τα 30 γραμμάρια ανά λεπτό. Σχετικά με αυτό το όριο ανοχής, η ΟΚΕ έλαβε υπόψη τις διευκρινήσεις που δίδει η Επιτροπή αναφορικά με τους τεχνικούς λόγους οι οποίοι δεν επιτρέπουν την πλήρη στεγανότητα της δεξαμενής σε περίπτωση ολικής ανατροπής (απώλειες διάμεσου της ανακουφιστικής βαλβίδας). Πρέπει να σημειωθεί, εξάλλου, ότι η μέγιστη επιτρεπόμενη απώλεια είναι ταυτόσημη με την απώλεια που προβλέπεται από την οδηγία σχετικά με τις μετωπικές ή πλευρικές συγκρούσεις.

3.5. Η ΟΚΕ εφιστά την προσοχή της Επιτροπής στην ανάγκη επαληθεύσεως υπό καλές συνθήκες της στεγανότητας των χρησιμοποιούμενων δεξαμενών, ιδιαιτέρως μετά από ατυχήματα, και την καλεί να αξιολογήσει κατά πόσο είναι σκόπιμος ο καθορισμός σχετικών προδιαγραφών.

3.6. Η ΟΚΕ ζητεί από την επιτροπή να θεσπίσει τεχνικές προδιαγραφές για δεξαμενές αέριων καυσίμων (υγραερίων και Φυσικού συμπιεσμένου αερίου), κατ'εφαρμογή των όσων προβλέπονται στην τρίτη αιτιολογική σκέψη. Επιπλέον αναγνωρίζει ότι η επέκταση του πεδίου εφαρμογής (βλ. σημείο 2.1) καθορίζει το απαραίτητο νομικό πλαίσιο για την μεταγενέστερη μεταφορά με απλουστευμένες διαδικασίες, των αποτελεσμάτων των εργασιών που διεξάγονται σήμερα στη Γενεύη στους κόλπους της ECE/OHE για τις τεχνικές προδιαγραφές σχετικά με την ασφάλεια των δεξαμενών αέριων καυσίμων.

3.7. Σε ό,τι αφορά το δελτίο των επιπτώσεων στην ανταγωνιστικότητα και στην απασχόληση της προτεινόμενης οδηγίας, η ΟΚΕ εκπλήσσεται από την δήλωση ότι δεν διενεργήθηκε διαβούλευση με τους κοινωνικούς εταίρους. Αυτό δεν ανταποκρίνεται στην αλήθεια διότι αποδεικνύεται ότι ενώσεις και εκπρόσωποι του κλάδου συμμετείχαν στις εργασίες. Η ΟΚΕ, συνεπώς, καλεί την Επιτροπή να επιδείξει μεγαλύτερη προσοχή στην διατύπωση του δελτίου αυτού που αποτελεί σημαντικό τεκμήριο ως προς την διαφάνεια και την δημοκρατικότητα των κοινοτικών νομοθετικών διαδικασιών.

Βρυξέλλες, 9 Σεπτεμβρίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ L 76 της 6.4.1970.

() ΕΕ L 125 της 16.5.1997.

() «Uniform provisions concerning the approval of vehicles with regard to the prevention of fire risks».

() Οικονομική Επιτροπή των ΗΕ για την Ευρώπη (με έδρα τη Γενεύη), στο πλαίσιο αυτό, στις 30.3.1998, υπεγράφη συμφωνία με στόχο: την ανάπτυξη κοινών κανόνων για τα οχήματα με κίνητρα 7 την αμοιβαία αναγνώριση των «εγκρίσεων» οι οποίες χορηγούνται με βάση τους εν λόγω κανόνες. Βαθμιαία, προσχώρησαν όλες οι ευρωπαϊκές χώρες και πρόσφατα η Ευρωπαϊκή Κοινότητα.

Οι εργασίες σχετικά με τα διάφορα θέματα της «ασφάλειας» και των «περιβαλλοντικών επιπτώσεων» των οχημάτων ανατέθηκαν στην ομάδα εργασίας (WP) 29, η οποία εξέδωσε μέχρι σήμερα 103 Κανονισμούς οι οποίοι, στη συνέχεια, επικυρώθηκαν από τις χώρες που έχουν υπογράψει τη συμφωνία του 1958, μεταξύ των οποίων και ο κανονισμός R-34 σχετικά με τις δεξαμενές καυσίμων [κενές(3)].

() ΕΕ L 18 της 21.1.1997.

() ΕΕ L 169 της 8.7.1996.